ΓΡΑΠΤΗ ΕΡΩΤΗΣΗ P-1098/99

υποβολή: Yvonne Sandberg-Fries (PSE) προς την Επιτροπή

(15 Απριλίου 1999)

Θέμα: Εγκαταστάσεις καθαρισμού λυμάτων στην πόλη Τολό στην Πελοπόννησο

Η ΕΕ έχει χρηματοδοτήσει εν μέρει, μέσω του κοινοτικού προγράμματος Envireg την κατασκευή εγκαταστάσεων καθαρισμού λυμάτων στα πέριξ της πόλης Τολό στην Πελοπόννησο. Το συνολικό κόστος της κατασκευής των εγκαταστάσεων αυτών ανέρχεται σε 420 εκατ.δραχμές.

Απ' ό,τι φαίνεται, από το 1996 δεν έχουν πραγματοποιηθεί εργασίες στις εν λόγω εγκαταστάσεις. Επίσης δεν πραγματοποιείται κανένας καθαρισμός των λυμάτων, τα οποία μεταφέρονται και απορρίπτονται σε μια κοιλάδα. Πέρυσι η περιοχή γύρω από τις εγκαταστάσεις χρησιμοποιήθηκε ως χώρος συγκέντρωσης διαφόρων εξοπλισμών που δεν φαίνονται να έχουν καμία σχέση με τις εγκαταστάσεις καθαρισμού.

Είναι εντελώς απαράδεκτο το γεγονός ότι οι εγκαταστάσεις καθαρισμού παραμένουν ημιτελείς και ότι ταυτόχρονα τα λύματα από μια πυκνοκατοικημένη περιοχή εξακολουθούν επί σειρά ετών να απορρίπτονται στα βουνά. Αυτό όχι μόνο παραβαίνει τους νέους ευρωπαϊκούς κανόνες για τις οριακές τιμές που ισχύουν για τα λύματα, αλλά αποτελεί επίσης σπατάλη των χρημάτων των φορολογουμένων. Είναι καιρός πλέον να καταστήσει η ΕΕ σαφές προς τους πολίτες της Ευρώπης κατά πόσο είναι ικανή να διαχειριστεί καλύτερα τους κοινούς πόρους.

Μπορεί η Επιτροπή να εξηγήσει πώς είναι δυνατόν να μην έχει πραγματοποιηθεί καμία εργασία στις εγκαταστάσεις καθαρισμού στα πέριξη της πόλης Τολό τουλάχιστον κατά τα τελευταία τρία χρόνια, να αναφέρει ποιό ποσοστό του κόστους του σχεδίου αντιπροσωπεύει η συγχρηματοδότηση της ΕΕ, να διευκρινίσει πότε οι αρμόδιοι του σχεδίου προγραμματίζουν να ολοκληρώσουν τις εγκαταστάσεις καθαρισμού, να ανακοινώσει κατά πόσον έχει πραγματοποιήσει λεπτομερή αξιολόγηση αυτού του κοινοτικού σχεδίου και να εξηγήσει με ποιόν τρόπο θα απαιτηθεί η επιστροφή των χρημάτων των φορολογουμένων σε περίπτωση που οι εγκαταστάσεις δεν τεθούν σε λειτουργία εντός του προσεχούς μέλλοντος;

Απάντηση της κας Wulf-Mathies εξ ονόματος της Επιτροπής

(7 Μαΐου 1999)

Είναι αλήθεια ότι οι εργασίες που αφορούσαν τη μονάδα επεξεργασίας αστικών λυμάτων του χωριού Τολό στην Πελοπόννησο, στην Ελλάδα, συγχρηματοδοτήθηκαν στο πλαίσιο της κοινοτικής πρωτοβουλίας Envireg. Το έργο έχει προχωρήσει ως προς την κατασκευή του, αλλά αντιμετώπισε δυσκολίες που οφείλονταν κυρίως στις διαδικασίες της ελληνικής διοίκησης.

Οι ελληνικές αρχές πληροφόρησαν την Επιτροπή ότι παρά τις προσπάθειές τους τα προβλήματα παρέμεναν, χωρίς προοπτικής επίλυσης τους εντός εύλογης προθεσμίας.

Υπό τις συνθήκες αυτές και προκειμένου να λήξει η εν λόγω πρωτοβουλία, οι ελληνικές αρχές αποφάσισαν να απαλείψουν το επίμαχο έργο από τον κατάλογο των έργων Envireg, μαζί με τέσσερα άλλα προβληματικά έργα. Τοιουτοτρόπως, τα ποσά που αρχικώς καταλογίστηκαν στα πέντε αυτά έργα, τα οποία ανέρχονταν σε 2,94 εκατομ. ευρώ, αφαιρέθηκαν από την τελική δήλωση δαπανών των ελληνικών αρχών σχετικά με τη λήξη της πρωτοβουλίας Envireg.

Πάντως, η υποχρέωση των ελληνικών αρχών να εφοδιάσουν την κοινότητα του Τολού με σταθμό καθαρισμού αστικών λυμάτων εξακολουθεί να υφίσταται βάσει της οδηγίας 91/271/ΕΟΚ της 21ης Μαΐου 1991 σχετικά με την επεξεργασία των αστικών λυμάτων(1). Για το λόγο αυτό, η Επιτροπή ήδη διενήργησε ανεξάρτητη αξιολόγηση του σημερινού βαθμού προόδου του έργου και είναι έτοιμη να εξετάσει κάθε εποικοδομητική πρόταση που θα της υποβάλουν οι αρμόδιες ελληνικές αρχές, με την οποία θα κατοχυρωνόταν η περάτωση του έργου.

(1) ΕΕ L 135 της 30.5.1991.